**STORT SET ALLE BØR OPRETTE ET TESTAMENTE –**

**har du gjort det?**

Langt de fleste har brug for et testamente. Læs i denne artikel i hvilke situationer det kan være relevant at oprette et testamente.

De fleste, der er gift og kun har fællesbørn, har den opfattelse, at de er sikret så godt som det er muligt via deres ægteskab, og at det derfor er aldeles overflødigt at oprette et testamente.

Det er rigtigt at et ægteskab medfører en automatisk arveret mellem ægtefællerne, og man er således allerede der bedre stillet end samlevende par. Der kan imidlertid være mange gode grunde til alligevel at overveje at få lavet et testamente, selv om man er gift. Det vil ofte være relevant at lave et testamente i følgende situationer:

* Hvis man gerne vil skifte med sine børn, og ikke ønsker at sidde i et uskiftet bo, hvor man forvalter børnenes arv efter den førstafdøde. Ved at oprette et testamente kan man nøjes med at aflevere 1/8 af det den førstafdøde efterlod sig til børnene mod ½ hvis man ikke opretter et testamente.
* Hvis ens fællesbørn ikke skal arve de samme brøker. Det kan være fordi de allerede har modtaget noget, eller man ikke har lige meget kontakt med alle.
* Hvis man ikke kun har fælles børn, men også børn fra tidligere forhold, og alle f.eks. skal have den samme brøk, fordi de skal stilles som biologiske søskende. Det kan også være, at man ikke længere har kontakt med sit barn fra et tidligere forhold, som derfor skal arve mindst muligt.
* Hvis der er andre end børn og ægtefælle, der skal betænkes ved ens død. Det kan være andre personer, foreninger og organisationer.

Hvis man ikke er gift, men har børn, er det yderst relevant at få oprettet et testamente. Som ugifte samlevende har man ingen automatisk arveret efter hinanden, og uden et testamente går alt ens samlever efterlader sig til dennes eventuelle børn. Ved at oprette et testamente kan man f.eks. bestemme:

* at op til 7/8 skal arves af samleveren.

Har man børn bør man under alle omstændigheder overveje at oprette et testamente, hvori man kan bestemme:

* at det der falder i arv til ens børn skal være deres skilsmissesæreje, og derfor ikke skal deles med deres ægtefæller i tilfælde af skilsmisse. Derved sikrer man, at arven ”bliver i familien”.
* at forældremyndigheden over mindreårige børn skal tillægges bestemte personer, hvis begge forældre dør inden barnet er fyldt 18 år. Det kaldes et ”børnetestamente”

Har man ingen ægtefælle eller børn er det forældrene der arver en, og hvis de ikke længere lever så er det ens søskende, der er arveberettigede. Har man slet ingen af de slægtninge, som er arveberettigede, går arven direkte i statskassen, og det kan derfor være en god ide at oprette et testamente, og dermed bestemme hvem der i den situation skal arve en.

Det koster typisk ca. 4.000 kr. inkl. moms at få oprettet et sædvanligt testamente. Hertil kommer en afgift på 300 kr. til notaren, som testamentet skal underskrives i overværelse af.

Har du spørgsmål er du velkommen til at kontakte Advokatfirmaet Bang, Brorsen & Fogtdal, telefon 88 77 88 77.